KOMISIJOS REGLAMENTAS (EB) Nr. 873/2005
2005 m. birželio 9 d.
iš dalies keičiantis Reglamentą (EB) Nr. 245/2001, nustatantį išsamias Tarybos reglamento (EB) Nr. 1673/2000 dėl bendro pluoštinių linų ir kanapių rinkų organizavimo taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. liepos 27 d. Tarybos reglamentą (EB) Nr. 1673/2000 dėl bendro pluoštinių linų ir kanapių rinkų organizavimo (1), ypač į jo 9 straipsnį,
kadangi:
(1)
Lauko kultūrų, tarp jų ir pluoštinių linų bei kanapių, prekybos metai buvo nustatyti 1999 m. gegužės 17 d. Tarybos reglamento (EB) Nr. 1251/1999 dėl tam tikrų lauko kultūrų augintojų paramos sistemos sukūrimo (2) 1 straipsnio 2 dalimi. Kadangi tas reglamentas buvo panaikintas 2003 m. rugsėjo 29 d. Tarybos reglamentu (EB) Nr. 1782/2003, nustatančiu bendrąsias tiesioginės paramos schemų pagal bendrą žemės ūkio politiką taisykles ir nustatantis tam tikras paramos schemas ūkininkams (3), būtina pluoštinių linų ir kanapių prekybos metus nustatyti Komisijos reglamente (EB) Nr. 245/2001 (4).
(2)
Reglamento (EB) Nr. 245/2001 5 straipsnio 1 dalyje yra nuoroda į 1992 m. lapkričio 27 d. Tarybos reglamentą (EEB) Nr. 3508/92, nustatantį tam tikrų Bendrijos pagalbos schemų integruotą administravimo ir kontrolės sistemą (5). Kadangi tas reglamentas buvo panaikintas ir pakeistas Reglamentu (EB) Nr. 1782/2003, minėta nuoroda turėtų būti atitinkamai iš dalies pakeista.
(3)
Pagal Reglamento (EB) Nr. 245/2001 7 straipsnį pagalba už linų ir kanapių šiaudelių perdirbimą į pluoštą mokama, pirmiausia, su sąlyga, kad pluoštiniais linais ir kanapėmis apsėti sklypai už atitinkamus prekybos metus buvo deklaruoti pateikiant paraiškas pagalbai už plotą gauti, kaip nurodyta 1992 m. gruodžio 23 d. Komisijos reglamento (EEB) Nr. 3887/92, išdėstančio išsamias tam tikrų Bendrijos pagalbos schemų integruotos administravimo ir kontrolės sistemos taikymo taisykles (6). Kadangi paraiškos pagalbai už plotą gauti buvo pakeistos bendrąja paraiška, kaip nurodyta 2004 m. balandžio 21 d. Komisijos reglamento (EB) Nr. 796/2004, nustatančio išsamias kompleksinio paramos susiejimo, moduliavimo ir integruotos administravimo ir kontrolės sistemos, numatytų Tarybos reglamente (EB) Nr. 1782/2003, nustatančiame bendrąsias tiesioginės paramos schemų pagal bendrąją žemės ūkio politiką taisykles ir nustatančiame tam tikras paramos schemas ūkininkams, įgyvendinimo taisykles (7), II dalies II antraštinės dalies I skyriuje, Reglamento (EB) Nr. 245/2001 7 straipsnį būtina atitinkamai iš dalies pakeisti.
(4)
Patirtis parodė, kad dėl Reglamento (EB) Nr. 245/2001 8 straipsnio 5 dalies, kuria Komisija yra įpareigojama Europos Sąjungos oficialiojo leidinio „C“, serijoje paskelbti valstybių narių atsiųstą informaciją apie ilgo linų pluošto garantuoto nacionalinio kiekio dalies perkėlimą į trumpo linų pluošto bei kanapių pluošto nacionalinį garantuotą kiekį ir atvirkščiai, tenka atlikti daug administracinio darbo, kuris nėra naudingas sektoriui, kadangi ūkio subjektai čia informaciją patys gauna iš valstybių narių. Siekiant supaprastinti pagalbos už linų ir kanapių perdirbimą skyrimo taisykles ta nuostata turėtų būti išbraukta.
(5)
Kadangi Reglamentas (EB) Nr. 1251/1999 yra panaikintas, reikėtų palyginti informaciją apie pluoštiniais linais ar kanapėmis apsėtus žemės ūkio paskirties sklypus su Reglamente (EB) Nr. 1782/2003 apibrėžta informacija, kad būtų užtikrinta, jog laikomasi pagalbos už linų ar kanapių pluoštą skyrimo sąlygų, kaip nurodyta Reglamento (EB) Nr. 245/2001 13 straipsnyje.
(6)
Siekiant palengvinti procedūras, kiek tai techniškai įmanoma, valstybėms narėms ir importuotojams turėtų būti suteikta galimybė išduoti licencijas ir jomis naudotis pasitelkus kanapių importo iš trečiųjų šalių kompiuterines sistemas, nurodytas Reglamento (EB) Nr. 245/2001 17a straipsnyje.
(7)
Todėl Reglamentas (EB) Nr. 245/2001 turėtų būti atitinkamai iš dalies pakeistas.
(8)
Šiame reglamente numatytos priemonės atitinka Natūralių pluoštų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 245/2001 iš dalies keičiamas taip:
1)
1 straipsnis pakeičiamas taip:
„1 straipsnis
Tikslas ir prekybos metai
1. Šiame reglamente nustatomos išsamios Reglamentu (EB) Nr. 1673/2000 nustatyto bendro pluoštinių linų ir kanapių rinkų organizavimo taikymo taisyklės.
2. Prekybos metai trunka nuo liepos 1 d. iki birželio 30 dienos.“.
2)
5 straipsnio 1 dalies b punktas pakeičiamas taip:
„b)
pirminio perdirbėjo leidimo numeris, ūkininko identifikavimo numeris pagal Reglamente (EB) Nr. 1782/2003 nustatytą integruotą administravimo bei kontrolės sistemą ir jų pavardės (pavadinimai) ir adresai“.
3)
7 straipsnio 1 dalyje pirma įtrauka pakeičiama taip:
„-
yra pagamintas iš šiaudelių, kuriems taikomos 5 straipsnyje minėtos pirkimo ir (arba) pardavimo sutartys, perdirbimo įsipareigojimai ar perdirbimo sutartys, apimančios pluoštinių linų ar kanapių sklypus ir siejamos su bendrąja pagalbos paraiška, pateikta tiems metams, kuriais prasideda prekybos metai, ir“.
4)
8 straipsnio 5 dalis išbraukiama.
5)
13 straipsnio 1 dalies antra įtrauka pakeičiama taip:
„-
informacijos apie pirkimo ir (arba) pardavimo sutartyse, perdirbimo įsipareigojimuose ir perdirbimo sutartyse nurodytus žemės ūkio sklypus lyginimą siekiant išsiaiškinti, ar ji atitinka informaciją, nustatytą pagal Reglamentą (EB) Nr. 1782/2003,“.
6)
17a straipsnio 1 dalyje po antros pastraipos įterpiama ši pastraipa:
„Licencijos gali būti išduodamos ir jomis naudojamasi pasitelkus kompiuterinę sistemą pagal kompetentingų institucijų nustatytas išsamias taisykles. Šių licencijų turinys turi būti tapatus pirmoje ir antroje pastraipose nurodytų licencijų ant popieriaus turiniui. Tokių kompiuterinių sistemų neturinčiose valstybėse narėse importuotojai gali naudotis tik licencijomis ant popieriaus.“.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas nuo 2005-2006 prekybos metų.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. birželio 9 d.